ພວກປະທ້ວງໃນຮົງກົງ ຕຽມຍົກຍ້າຍ ແຕ່ຈະບໍ່ຍອມ ປະລະ ການຕໍ່ສູ້ ເພື່ອປະຊາທິປະໄຕ 
ພວກປະທ້ວງ ປະຕິຍານວ່າ ຈະບໍ່ຍອມປະລາໄຊ ແລະຈະຕໍ່ສູ້ ເພື່ອປະຊາທິປະໄຕ ຕໍ່ໄປ ໃນຂະນະທີ່ເຂົາເຈົ້າຕຽມ ຍົກຍ້າຍຕູບ ອອກຈາກ ບ່ອນປະທ້ວງໃນຮົງກົງ.
ພວກປະທ້ວງທີ່ຮົງກົງ ພາກັນປະຕິຍານວ່າ ຈະບໍ່ຍອມປະລະ ການຕໍ່ສູ້ຂອງເຂົາເຈົ້າ ເພື່ອປະຕິຮູບປະຊາທິປະໄຕນັ້ນ ແມ່ນ ແຕ່ໃນຂະນະທີ່ເຂົາເຈົ້າຕຽມທຳການຍົກຍ້າຍ ອອກໄປຈາກ ຄ້າຍຜ້າຕັ້ງ ທີ່ເຂົາເຈົ້າໄດ້ຄອບຄອງມາເປັນເວລາກວ່າ ສອງ ເດືອນແລ້ວນັ້ນ ຕຳຫລວດໄດ້ໃຫ້ເວລາພວກປະທ້ວງ ຈົນເຖິງວັນພະຫັດມື້ອຶ່ນ ນີ້ ເພື່ອໃຫ້ຍົກ ຍ້າຍສິ່ງກີດຂວາງຖະໜົນ ອອກໄປຈາກຄ້າຍ ປະທ້ວງສອງບ່ອນທີ່ຍັງເຫລືອຢູ່ ຄືຢູ່ທີ່ຄຸ້ມ Admiralty ແລະ ຄຸ້ມ Causeway Bay ຕຳຫລວດຫລາຍພັນຄົນ ພາກັນຕຽມພ້ອມ ທີ່ຈະເຂົ້າໄປຍົກຍ້າຍຜາມຕ່າງໆອອກໄປຫລັງ ຈາກສານສູງຂອງຮົງກົງ ໄດ້ຕັດສິນອະນຸຍາດໃຫ້ເຈົ້າໜ້າທີ່ ເປີດການສັນຈອນຢູ່ໃນເຂດ ດັ່ງກ່າວຄືນ ພວກປະທ້ວງຫລາຍໆຄົນ ໃນຈຳນວນຫລາຍສິບຄົນທີ່ຍັງເຫລືອຢູ່ ກ່າວວ່າ ເຂົາເຈົ້າຈະບໍ່ ທຳການຂັດຂືນໃດໆ ແຕ່ກຸ່ມນັກສຶກສາຫົວຮຸນແຮງອື່ນໆໄດ້ກ່າວເປັນໃນໆວ່າ ເຂົາເຈົ້າ ອາດຈະປະທະກັບຕຳຫລວດ ຕຳຫລວດໄດ້ໃຊ້ໄມ້ຄ້ອນ ແກັສນໍ້າຕາ ແລະສະເປໝາກເພັດ ໃນຄວາມພະຍາຍາມຫລາຍໆ ຄັ້ງທີ່ຜ່ານມາ ເພື່ອທັບມ້າງພວກປະທ້ວງ ຊຶ່ງໃນຈຸດໜຶ່ງ ແມ່ນມີຈຳນວນຫລາຍສິບພັນຄົນ